ai4bharat/Pralekha huggingface dataset:
சாலைப் போக்குவரத்து மற்றும் நெடுஞ்சாலைத்துறை அமைச்சகம்
திட்டங்களின் தாமதத்தை குறைக்க விரிவானத் திட்ட அறிக்கைகள் துல்லியமாக தயாரிக்கப்படுவதுடன் நடைமுறை ஆய்வுகள் அவசியம்: மத்திய அமைச்சர் திரு நிதின் கட்கரி
திட்டங்களின் தாமதத்தை குறைக்க விரிவானத் திட்ட அறிக்கைகள் துல்லியமாக தயாரிக்கப்படுவதுடன் நடைமுறை ஆய்வுகள் அவசியம் என்று மத்திய சாலைப் போக்குவர்த்துத் துறை அமைச்சர் திரு நிதின் கட்கரி வலியுறுத்தியுள்ளார்.
புதுதில்லியில் தேசிய நெடுஞ்சாலைகள் ஆணைய அதிகாரிகள், பங்கேற்ற ஆய்வுக்கூட்டத்திற்கு அமைச்சர் திரு நிதின் கட்கரி தலைமை வகித்தார். பல்வேறு திட்டங்களின் செயல்முறைகளை மேம்படுத்துவது மற்றும் தடைகளை அகற்றுவது தொடர்பாக, ஆலோசனைகள் மேற்கொள்வதற்காக ஏற்பாடு செய்யப்பட்ட இக்கூட்டத்தில் சாலைப் போக்குவரத்துத் துறை இணையமைச்சர் தி வி கே சிங், சாலைப்போக்குவரத்துத் துறை செயலாளர் திரு அனுராக் ஜெயின், தேசிய நெடுஞ்சாலைகள் ஆணையத்தின் தலைவர் திரு சந்தோஷ் குமார் யாதவ் மற்றும் மூத்த அதிகாரிகள் பங்கேற்றனர்.
இக்கூட்டத்தின் போது “ராஜ்மார்க் யாத்திரா” மற்றும் ”என்ஹெச்ஏஐ ஒன்” என்ற இரு மொபைல் செயலிகளை அமைச்சர் திரு நிதின் கட்கரி அறிமுகம் செய்தார். தேசிய நெடுஞ்சாலைத் திட்டங்களை திறன் வாய்ந்த முறையில் செயல்படுத்துவதற்காக இந்த மொபைல் செயலிகள் அறிமுகம் செய்யப்பட்டுள்ளன. இந்தியாவில் சாலைகள் மேம்பாடு தொடர்பான நூல் ஒன்றையும் இக்கூட்டத்தின் போது அமைச்சர் வெளியிட்டார்.
கூட்டத்தில் பேசிய திரு நிதின் கட்கரி, விரிவான திட்ட அறிக்கைகள் துல்லியமாக தயாரிக்கப்பட்டு , நடைமுறை ஆய்வுகள் மேற்கொள்ளப்படும்போது, தாமதங்கள் தவிர்க்கப்படும் என்றார். இதன் மூலம் செலவுகள் குறையும் என்றும் அவர் தெரிவித்தார். உலகத் தரத்திலான சாலைக் கட்டமைப்புகளை நாட்டில் ஏற்படுத்த தேசிய நெடுஞ்சாலை ஆணைய அதிகாரிகள், மேலும் அதிக முனைப்புடன் செயல்பட வேண்டும் என்று திரு நிதின் கட்கரி கேட்டுக்கொண்டார்.
தகவல் மற்றும் ஒலிபரப்பு அமைச்சகம்
ஒளிப்பதிவு சட்ட மசோதாவில் திருத்தம் கொண்டு வர மத்திய தகவல் மற்றும் ஒலிபரப்பு அமைச்சகம் ஆலோசனை கோருகிறது
திருட்டுத்தனமாக / கள்ளத்தனமாக திரைப்படங்களை வெளியிடுவதால், திரையுலகிற்கும், அரசாங்கத்திற்கும் பெருமளவில் நஷ்டம் ஏற்படுகிறது. இதனை தடுக்கும் வகையில் ஒளிப்பதிவு சட்டத்தில்  திருத்தம் கொண்டுவர மத்திய தகவல் மற்றும் ஒலிபரப்பு அமைச்சகம் முடிவு செய்துள்ளது.
தற்போது பொதுமக்கள் கண்டுகளிக்கும் வகையில் ஒளிப்பதிவு சட்டம் 1952 பிரிவு 7-ன்கீழ், சான்றிதழ் வழங்கப்படுகிறது. இந்த சட்டத்தில் புதிய துணைப் பிரிவு-4-ஐ கொண்டுவர அமைச்சகம் திட்டமிட்டிருந்தது.
இந்தப் புதிய துணைப் பிரிவு குறித்து தகவல் மற்றும் ஒலிபரப்பு அமைச்சகத்தின் இணையதளத்தில் உள்ள சட்டங்கள் மற்றும் விதிமுறைகள் என்ற இணைப்பில் காணலாம்.
திருத்தப்பட்ட வரைவு ஒளிப்பதிவு சட்டம் ஜனவரி 14, 2019 அன்று வெளியிடப்படும். இதுகுறித்த கருத்துக்களை jsfilms.inb[at]nic[dot]in என்ற மின்னஞ்சலுக்கோ அல்லது இணைச்செயலர்  மத்திய தகவல் மற்றும் ஒலிபரப்பு அமைச்சகம், அறை எண்: 545, ஏ-விங் சாஸ்திரிபவன் புதுதில்லி – 110001 என்ற முகவரியில் தபால் மூலமோ தெரிவிக்கலாம்.
சிறப்பு சேவைகள் மற்றும் கட்டுரைகள்
திருவாரூரில் உள்ள தமிழ்நாட்டின் மத்தியப் பல்கலைக்கழகத்தில் சர்வதேச யோகா தினம் கொண்டாடப்பட்டது
வசுதைவ குடும்பகத்திற்கான யோகா என்ற மையப்பொருளுடன் திருவாரூரில் உள்ள தமிழ்நாட்டின் மத்தியப் பல்கலைக்கழகத்தில் சர்வதேச யோகா தினம் 2023 ஜூன் 21 அன்று சிறப்பாக கொண்டாடப்பட்டது. இப்பல்கலைக்கழகத்தில் புதிதாக தொடங்கப்பட்டுள்ள உடற்பயிற்சிக் கல்வி மற்றும் விளையாட்டுக்கள் துறையால் ஏற்பாடு செய்யப்பட்ட இந்நிகழ்வில் பேராசிரியர்கள், மாணவர்கள், பல்கலைக்கழக அலுவலர்கள் உட்பட நூற்றுக்கும் அதிகமானோர் ஆர்வத்துடன் கலந்து கொண்டனர்.
பல்கலைக்கழக துணை வேந்தர் பேராசிரியர் எம்.கிருஷ்ணன் தலைமையில் நடைபெற்ற இந்த நிகழ்வில் பதிவாளர்  பேராசிரியர் சுலோச்சனா சேகர், நிதி அலுவலர் திரு பழனி, தேர்வு கட்டுப்பாட்டாளர் பேராசிரியர் நாகராஜன், நூலகர் திரு பரமேஸ்வரன் உள்ளிட்டோர் கலந்து கொண்டனர்.
இந்த நிகழ்வில் பேசிய துணை வேந்தர் எம்.கிருஷ்ணன், யோகா என்பது உடல், மனம், ஆன்மா ஆகியவற்றை இணைக்கும் சிறந்த நடைமுறை என்றார். அனைவரும் தினந்தோறும் யோகா பயிற்சி செய்ய வேண்டும் என்று அவர் வலியுறுத்தினார்.
உடற்பயிற்சி மற்றும் விளையாட்டுக் கல்வித்துறை தலைவர் பேராசிரியர் மணியழகு, இணைப் பேராசிரியர் டாக்டர் எஸ்.ஜெயராமன் ஆகியோர் வழிகாட்டுதலில் நடைபெற்ற இந்த நிகழ்வில் யோகா பயிற்சியாளர் திரு.பி.சரவணகுமார் யோகா அமர்வை நடத்தினார்.
பாதுகாப்பு அமைச்சகம்
புற ஊதா கிருமி நீக்க கோபுரத்தை பாதுகாப்பு ஆராய்ச்சி மேம்பாட்டு அமைப்பு  உருவாக்குகிறது
நோய்த் தொற்று அதிகமாகப் பாதிக்கக்கூடிய பகுதிகளில், ரசாயனக் கலப்பில்லாத துரித கிருமி நீக்கத்துக்கான புற ஊதா கிருமி நீக்க கோபுரத்தை பாதுகாப்பு ஆராய்ச்சி மேம்பாட்டு அமைப்பு  உருவாக்கியுள்ளது.
புற ஊதா வெடிப்பு என்ற பெயருடைய இந்த உபகரணம், புற ஊதா அடிப்படையிலான கிருமி நாசினியாகும். இதனை, குருகிராமில் உள்ள நியூ ஏஜ் இன்ஸ்ட்ரூமென்ட்ஸ் அன்ட் மெட்டீரியல்ஸ் என்னும் தனியார் நிறுவனத்தின் உதவியுடன், பாதுகாப்பு ஆராய்ச்சி மேம்பாட்டு அமைப்பின் தில்லியைச் சேர்ந்த ஒளிக்கதிர் அறிவியல், தொழில்நுட்ப மையம்  என்னும் முதன்மை ஆய்வுக்கூடம் வடிவமைத்து உருவாக்கியுள்ளது.
ரசாயன முறையில் கிருமி நீக்கம் செய்ய இயலாத ஆய்வுக்கூடங்கள் மற்றும் அலுவலகங்களில் உள்ள கணினிகள், சிறு பொறியமைப்புகள், மின்னணு சாதனங்கள் போன்ற உயர் தொழில்நுட்ப சாதனங்களின் மேல்பரப்புகளில் தொற்று நீக்குவதற்கு இந்த புற ஊதா உபகரணம் பயன்படும். மக்கள் அதிகமாகக் கூடும் விமான நிலையங்கள், வணிக வளாகங்கள், மெட்ரோ ரயில்கள், உணவு விடுதிகள், தொழிற்சாலைகள், அலுவலகங்கள் போன்ற பகுதிகளில் இது சிறந்த முறையில் பயனளிக்கும்.
புற ஊதா அடிப்படையிலான கிருமிநாசினி, மடிக்கணினி, கைபேசி ஆகியவற்றின் வைஃபை இணைப்புடன் தொலை இயக்கம் மூலமாகவும் பயன்படுத்தப்படலாம்.
(
நிதி அமைச்சகம்
ஏல விற்பனை  ஜிஎஸ் 2022-ன் 5.09%;
ஏல விற்பனை  ஜிஎஸ் 2030-ன் 5.79%;
ஏல விற்பனை  இந்திய அரசின் மாறும் விகித பத்திரம் 2031;
ஏல விற்பனை  ஜிஎஸ் 2060-ன் 7.19%;
இந்திய அரசு பின்வரும் ஏல விற்பனைகளை அறிவித்துள்ளது. 1. விலை அடிப்படையிலான ஏலத்தின் மூலம் அறிவிக்கப்பட்ட தொகை ரூ.3000 கோடிக்கான  அரசுப் பங்கில் 5.09 சதவீதம், 2022 விற்பனை , 2. விலை அடிப்படையிலான ஏலத்தின் மூலம் அறிவிக்கப்பட்ட தொகை ரூ. 18000 கோடிக்கான  அரசு பங்கில் 5.79 சதவீதம், 2030 விற்பனை , 3. விலை அடிப்படையிலான ஏலத்தின் மூலம் , அறிவிக்கப்பட்ட ரூ.4000 கோடிக்கான  இந்திய அரசின் மாறும் விகிதப் பத்திரம் 2031 விற்பனை, 4. விலை அடிப்படையிலான ஏலம் மூலம், அறிவிக்கப்பட்ட ரூ.5000 கோடிக்கான அரசின் பங்கு 2060 –இன் 7.19 சதவீதம் விற்பனை ஆகியவை வெளியிட்டப்பட்டுள்ளன. ஒவ்வொரு பங்குக்கும் ரூ.2000 கோடி வரையிலான கூடுதல் சந்தாவை வைத்துக் கொள்ள இந்திய அரசுக்கு வாய்ப்புள்ளது. பல்நோக்கு விலை முறை மூலம் 2020 ஜூன் 5 அன்று இந்திய ரிசர்வ் வங்கியால், அதன் மும்பை அலுவலகத்தில் ஏலம் நடத்தப்படும்.
அரசுப் பங்குகளுக்கான போட்டி அல்லாத ஏல வசதித் திட்டத்தின் கீழ், அறிவிக்கப்பட்ட பங்கு விற்பனை தொகையில், 5 சதவீதம் தகுதியான தனிநபர்கள் மற்றும் நிறுவனங்களுக்கு ஒதுக்கப்படும்.
ஏலத்துக்கான போட்டி மற்றும் போட்டி அல்லாத புள்ளிகள், இந்திய ரிசர்வ் வங்கியின் கோர் பாங்கிங் தீர்வு  முறையின் படி 2020 ஜூன் 5-ஆம் தேதி மின்னணு முறையில் சமர்ப்பிக்கப்பட வேண்டும். போட்டி அல்லாத புள்ளிகள் காலை 10.30 மணி முதல் 11.00 மணி வரையிலும், போட்டி புள்ளிகள் காலை 10.30 மணி முதல் 11.30 மணி வரையிலும் தாக்கல் செய்யப்பட வேண்டும்.
ஏல முடிவுகள் 2020 ஜூன் 5 அன்று அறிவிக்கப்படும். வெற்றிகரமாக ஏலம் எடுத்தவர்கள் பணம் செலுத்துவதற்கான தேதி 2020 ஜூன் 8-ஆம்தேதி.
இந்திய ரிசர்வ் வங்கியின் 2018 ஜூலை 24-ஆம் தேதியிட்ட சுற்றறிக்கை எண். ஆர்பிஐ-2018-19-25-இன்படி அவ்வப்போது திருத்தப்பட்ட ‘ மத்திய அரசு பங்குகளில் பரிவர்த்தனை செய்தபோது’ விதிமுறைகளுக்கிணங்க வர்த்தகத்துக்கு பங்குகள் தகுதி பெறும்.
சிறப்பு சேவைகள் மற்றும் கட்டுரைகள்
ரூ.53.83 லட்சம் மதிப்பிலான வெளிநாட்டு கரன்சிகள் சென்னை விமான நிலையத்தில் சுங்கத்துறை பறிமுதல்
சென்னை விமான நிலைய சுங்கத்துறை அதிகாரிகள் தங்களுக்கு கிடைத்த ரகசிய தகவல்களின் அடிப்படையில் சிங்கப்பூர் ஏர்லைன்ஸ் விமானம் மூலம் சிங்கப்பூரிலிருந்து நேன்று சென்னை வந்த இரண்டு ஆண் பயணிகளின் உடமைகளை பரிசோதனைக்கு உட்படுத்தினர். அப்போது, ரூ.55.83 லட்சம் மதிப்பிலான வெளிநாட்டு கரன்சிகள் பதுக்கி வைக்கப்பட்டிருந்தது தெரியவந்துள்ளது. அவற்றை சுங்கத்துறை விதி 1962ன்படி பறிமுதல் செய்தனர்.
இந்த சம்பவம் தொடர்பாக விசாரணை மேற்கொள்ளப்பட்டு வருகிறது. இத்தகவலை சென்னை சர்வதேச விமான நிலைய சுங்கத்துறையின் கூடுதல் ஆணையர் திரு ஜெயகர் தெரிவித்துள்ளார்.
தகவல் மற்றும் ஒலிபரப்பு அமைச்சகம்
இந்திய சர்வதேச திரைப்பட விழாவில், திரைப்படத் தொழிலில் துறையில் புதிய எல்லைகளைக் கண்டறிவதற்கான திரைப்பட தொழில்நுட்ப கண்காட்சி
கோவாவில் நாளை முதல் வரும் 28 ந்தேதி வரை நடத்தப்படும் இந்திய சர்வதேச திரைப்பட விழா 2022, இந்த ஆண்டு திரைப்பட ஆர்வலர்களுக்கு ஒரு புதிய மற்றும் அற்புதமான அனுபவத்தை வழங்குகிறது. இந்திய திரைப்படம் மற்றும் தொலைக்காட்சி நிறுவனத்தால் திரைப்படக் கலை/சினிமா மற்றும் அழகியல் தொடர்பான தொழில்நுட்பம் மற்றும் பல்வேறு கூறுகளைப் பறைசாற்றும் ஒரு கண்காட்சிக்கு ஏற்பாடு செய்யப்பட்டுள்ளது.
நவம்பர் 21 முதல் 27 வரை காலை 11 மணி முதல் மாலை 7 மணி வரை கலா அகாடமிக்கு அருகில் உள்ள டிபி சாலையில் உள்ள கால்பந்து மைதானத்தில் இந்த கண்காட்சி நடைபெறுகிறது.
கண்காட்சியில் 7000 சதுர மீட்டர் பரப்பளவில் பல்வேறு அளவுகளில் 20 அரங்குகள் இடம்பெறும்.
சோனி, கேனான், ரெட், லைக்கா, அல்டாஸ், டிஜோ, அபுச்சர் லைட்ஸ், ஹன்சா சினி எக்யூப்மென்ட் போன்ற முன்னணி சினிமா உபகரண உற்பத்தியாளர்கள் இந்நிகழ்ச்சியில் பங்கேற்கின்றனர்.
இக்கண்காட்சியானது சமகால சினிமா தயாரிப்பில் தொழில் வல்லுனர்களால் பயன்படுத்தப்படும் அதிநவீன உபகரணங்களை காட்சிப்படுத்தும். கண்காட்சி அரங்கில் கலந்துரையாடல்கள் மற்றும் பல்வேறு அமர்வுகளுக்கான பிரத்யேக இடங்களும் இருக்கும்.
சுகாதாரம் மற்றும் குடும்ப நலத்துறை அமைச்சகம்
குடும்பக் கட்டுப்பாடு தொடர்பான சர்வதேச மாநாட்டில் குடும்பக் கட்டுப்பாட்டை அமல்படுத்துவதில் சிறப்பான தலைமைத்துவத்துக்கான விருதை இந்தியா வென்றுள்ளது
நவீன குடும்பக் கட்டுப்பாட்டு முறைகளை அமல்படுத்தும் இந்தியாவின் முயற்சியில் குறிப்பிடத்தக்க முன்னேற்றமாகவும், அதற்கு கிடைத்த அங்கீகாரமாகவும் குடும்பக் கட்டுப்பாடு தொடர்பான விருதை இந்தியா வென்றுள்ளது. குடும்பக் கட்டுப்பாட்டை அமல்படுத்துவதில் சிறப்பான தலைமைத்துவத்துக்கான விருது 2022 என்ற இந்த விருதை தாய்லாந்தின் பட்டாயா நகரில் நடைபெற்ற குடும்பக் கட்டுப்பாடு தொடர்பான சர்வதேச மாநாட்டில்  இந்தியாவிற்கு வழங்கப்பட்டது. நாடுகள் பிரிவில் இந்த விருதை பெற்ற ஒரே நாடு இந்தியா தான் என்பது குறிப்பிடத்தக்கது.
குடும்பக் கட்டுப்பாடு தொடர்பான இந்தியாவின் குறிப்பிடத்தக்க முயற்சிகளுக்கு கிடைத்த அங்கீகாரம் இது என மத்திய சுகாதாரத்துறை அமைச்சர் திரு.மன்சுக் மாண்டவியா தெரிவித்துள்ளார். இதுதொடர்பாக அவர் வெளியிட்டுள்ள ட்விட்டர் பதவில், ஐசிஎஃப்பி 2022 மாநாட்டில் மதிப்புமிக்க இந்த விருதை இந்தியா வென்றுள்ளது எனக் கூறியுள்ளார். சரியான தகவல் மற்றும் நம்பகமான தேவைகளின் அடிப்படையில் தரமான குடும்பக் கட்டுப்பாட்டு முறைகளை அணுகுவதை மத்திய அரசு உறுதி செய்துள்ளதாகவும், இது பிரதமர் திரு.நரேந்திர மோடி தலைமையிலான அரசின் செயல்பாடுகளுக்கு கிடைத்த அங்கீகாரம் என்றும் மன்சுக் மாண்டவியா கூறியுள்ளார்.
நாட்டில் குடும்பக் கட்டுப்பாடு செய்து கொள்ளும் திருமணமான பெண்களின் விகிதம் 2015-16-ஆம் ஆண்டில் 66 சதவீதமாக இருந்தது. 2019-21 ஆண்டில் அது 76 சதவீதமாக அதிகரித்தது. உலகளவில் 2030-ஆம் ஆண்டில் இந்த சதவிகிதம் 75-ஆக இருக்க வேண்டும் என்ற இலக்கு நிர்ணயிக்கப்பட்ட நிலையில், இந்தியா ஏற்கனவே அந்த இலக்கை எட்டியுள்ளது. பரிவார் விகாஸ் எனும் முன்னோடி திட்டம் குடும்பக் கட்டுப்பாடு தொடர்பான விழிப்புணர்வை ஏற்படுத்தி இதில் முன்னேற்றங்களை அடைய வழிவகுத்துள்ளது.
ஐசிஎஃப்பி என்ற குடும்பக் கட்டுப்பாடு தொடர்பான சர்வதேச மாநாட்டில் 120-க்கும் மேற்பட்ட நாடுகளை சேர்ந்த 3 ஆயிரத்து ஐந்நூறுக்கும் மேற்பட்ட பிரதிநிதிகள் நேரடியாகவும், 10 ஆயிரத்துக்கும் மேற்பட்டோர் காணொலி வாயிலாகவும் பங்கேற்றனர்.
ஜல்சக்தி அமைச்சகம்
ஜல்ஜீவன் இயக்கத்தின் கீழ் குடிநீர் குழாய் இணைப்புகள்
2024 ஆம் ஆண்டிற்குள் நாட்டில் உள்ள ஒவ்வொரு கிராமப்புறக் குடும்பமும் குழாய் இணைப்பு மூலம் குடிநீரைப் பெறுவதை உறுதிசெய்யும் வகையில், மத்திய அரசு, மாநில அரசுகளுடன் இணைந்து, 2019 ஆகஸ்ட் முதல், ஜல் ஜீவன் இயக்கத்தை செயல்படுத்தி வருகிறது.
ஜல் ஜீவன் இயக்கம் அறிவிக்கப்பட்ட நேரத்தில், 3.23 கோடி  கிராமப்புறக் குடும்பங்கள் குழாய் இணைப்புகளை பெற்றிருந்தன. இதுவரை, 7.81 கோடிக்கும் அதிகமான கிராமப்புறக் குடும்பங்களுக்கு இந்தத் திட்டத்தின் கீழ் குடிநீர் குழாய் இணைப்புகள் வழங்கப்பட்டுள்ளன. 30.01.2023 நிலவரப்படி, நாட்டில் உள்ள 19.36 கோடி கிராமப்புறக் குடும்பங்களில், சுமார் 11.05 கோடி  குடும்பங்கள் தங்கள் வீடுகளில் குழாய் இணைப்பு வசதி பெற்றுள்ளன.
ஜல்ஜீவன் இயக்கம் வெற்றிகரமாக செயல்படுத்தப்படுவதை உறுதி செய்வதற்காக, மத்திய அரசு அந்தந்த மாநில அரசுகளுடன் தொடர்ந்து ஆய்வு செய்து வருகிறது. மாநாடுகள், பயிலரங்குகள், காணொலி மாநாடுகள், மறுஆய்வுக் கூட்டங்கள் நடத்தப்படுகின்றன. அத்துடன் ஒழுங்குமுறைக் குழுக்களின் கள ஆய்வுகள் மேற்கொள்ளப்படுகின்றன. இதில் மாநிலங்கள் திட்டமிட்டு இலக்கை அடைய அறிவுறுத்தப்படுகின்றன.
ஜல்ஜீவன் இயக்கத்தின் செயல்பாடுகள் குறித்து ஆன்லைன் கண்காணிப்பும் மேற்கொள்ளப்படுகிறது. ஒருங்கிணைந்த மேலாண்மை தகவல் அமைப்பு , தகவல் பலகைகள் வைக்கப்பட்டு, ஊராட்சி அளவில் பணியின் முன்னேற்றம் குறித்த தகவல்கள் பொதுத்தளத்தில் வழங்கப்படுகின்றன. ஆன்லைன் நிதி மேலாண்மைக்கான பொது நிதி மேலாண்மை அமைப்பு உருவாக்கப்பட்டுள்ளது.
மக்களவையில் ஜல்சக்தி துறை இணையமைச்சர் திரு பிரகலாத் சிங் பட்டேல் எழுத்து மூலம் அளித்த பதிலில் இதனை தெரிவித்துள்ளார்.
ஜல்சக்தி அமைச்சகம்
கங்கா குவெஸ்ட் 2022, ஒரு ஆன்லைன் வினாடி வினா போட்டி, 1 லட்சத்திற்கும் அதிகமான மக்கள் பங்கேற்பு
பிரதமரின் வழிகாட்டுதலின் பேரில், நமாமி கங்கை திட்டத்தை ஒரு மக்கள் இயக்கமாக மாற்றும் திரு நரேந்திர மோடியின் தொலைநோக்கு பார்வையுடன், மாணவர்களின் சிறப்புக் கவனத்துடன், தேசிய தூய்மை கங்கை இயக்கம் , ட்ரீ கிரேஸ் அறக்கட்டளையும் இணைந்து, கங்கா குவெஸ்ட் என்ற ஆன்லைன் வினாடி வினா போட்டியை கடந்த 2019-ம் ஆண்டில் தொடங்கியது.
இந்த ஆண்டு, கங்கா குவெஸ்ட் 2022 வினாடி வினா போட்டி ஏப்ரல் 7-ம் தேதி முதல் தொடங்கி நடைபெறுகிறது. இதுவரை ஆன்லைன் வினாடிவினா போட்டியில் ஒரு லட்சத்திற்கும் அதிகமானோர், குறிப்பாக குழந்தைகள் பங்கேற்றுள்ளனர். வினாடி வினா போட்டிக்கான கடைசி தேதி மே 22-ம் தேதி ஆகும். இது உயிரியல் பன்முகத்தன்மைக்கான சர்வதேச தினமாக கடைபிடிக்கப்படுகிறது. ஜூன் 5, 2022 அன்று உலக சுற்றுச்சூழல் தினத்தையொட்டி நேரடி வினாடி வினா போட்டியுடன் வெற்றியாளர்கள் அறிவிக்கப்படுவார்கள். கங்கா குவெஸ்டை www.clap4ganga.com என்ற இணையத்தளத்தின் மூலமும் பங்கேற்கலாம்.
கங்கா குவெஸ்ட் 2022-ம் ஆண்டிற்கான பதிவுகள் மார்ச் 22-ம் தேதி, உலக நீர் தினத்தையொட்டி தொடங்கியது. கங்கா குவெஸ்ட் 2022 வினாடி வீணாய் போட்டிக்கான நான்கு கருப்பொருட்கள்: அர்த்த கங்கா மற்றும் ஆசாதி கா அம்ரித் மஹோத்சவ், இயற்பியல் புவியியல் மற்றும் பிரபலமான இடங்கள் மற்றும் நபர்கள், நடப்பு நிகழ்வுகள் மற்றும் நிர்வாகம், தாவரங்கள், விலங்கினங்கள் மற்றும் மாசு/நீர் சுத்திகரிப்பு தொழில்நுட்பங்கள். முதல் பரிசு பெறுபவர்களுக்கு மடிக்கணினியும், 2வது மற்றும் 3வது பரிசு பெற்றவர்களுக்கு முறையே டேப்லெட் அல்லது கிண்டில் வழங்கப்படும்.
வினாடி வினா அமைப்பு 10 வயதுக்கு மேற்பட்ட அனைத்து வயதினரும், குறிப்பாக, மாணவ, மாணவியர் பங்கேற்கும் வகையில் மூன்று பிரிவுகளாக வடிவமைக்கப்பட்டுள்ளது: தரம்-I: வகுப்பு VIII வரை, தரம் II: வகுப்பு IX-XII மற்றும் தரம் III: பெரியவர்கள்/பல்கலைக்கழகம்/நிறுவனங்கள்/மூத்த குடிமக்கள். வினாடி வினா போட்டியில் அறிவை வளர்ப்பது, அறிவை மதிப்பிடும் வகையிலான கேள்விகள் மற்றும் குறுகிய கணக்கெடுப்பு உள்ளிட்ட மூன்று சுற்றுகள் உள்ளன. நமாமி கங்கேவின் ஒரு முயற்சியாக தொடர் கற்றல் மற்றும் செயல்பாட்டுக்கான இணையத்தளம்  என்பது ட்ரீ கிரேஸ் அறக்கட்டளையால் உருவாக்கப்பட்டு செயல்படுத்தப்படுகிறது. இது நாட்டில் உள்ள நதிகளின் பாதுகாப்பு மற்றும் அது தொடர்பான நடவடிக்கைகள் மேற்கொள்வது தொடர்பான குறித்த கலந்துரையாடல்களும் இந்த இணையத்தளத்தின் பணிகளாகும்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1818660
மத்திய பணியாளர் தேர்வாணையம்
இந்திய பொருளாதார பணி / இந்திய புள்ளி விவரப் பணி தேர்வு - 2018
மத்திய பணியாளர் தேர்வாணையம் இந்தியப் பொருளாதாரப் பணி / இந்திய புள்ளி விவர பணிக்கான எழுத்து தேர்வை ஜூன் / ஜூலை 2018-ல் நடத்தியது. இந்தத் தேர்வை அடிப்படையாகக் கொண்டு, நேர்காணல் தேர்வுக்காக தெரிவு செய்யப்பட்டவர்களின் பதிவு எண்கள் வெளியிடப்பட்டுள்ளன.
இந்த தேர்வு குறித்த விதிமுறைகள், விரிவான விண்ணப்ப சான்றிதழ் குறித்த விவரங்கள் மற்றும் நேர்காணல் தேதி ஆகிய விவரங்களுக்கு www.pib.gov.in என்ற இணையதளத்தை பார்க்கவும்.
விவசாயத்துறை அமைச்சகம்
விவசாயிகளுக்கு பயிற்சி
நாடாளுமன்றத்தின் மக்களவையில் உறுப்பினரின் கேள்விக்கு எழுத்துப்பூர்வமாக இன்று பதிலளித்த மத்திய வேளாண் மற்றும் விவசாயிகள் நலன் அமைச்சர் திரு. நரேந்திர சிங் தோமர் கீழ்காணும் விவரங்களை அளித்தார்.
ஆத்மா எனப் பிரபலமாக அறியப்படும், மத்திய அரசு திட்டமான ‘விரிவாக்க சீர்திருத்தங்களுக்கான மாநில விரிவாக்கத் திட்டங்களுக்கான ஆதரவு’ 2005 ஆண்டு முதல் நாட்டில் பரவலாக்கப்பட்ட மற்றும் விவசாயிகளுக்கு ஏற்ற விரிவாக்க முறையை மேம்படுத்துவதற்காக செயல்படுத்தப்பட்டு வருகிறது.
தற்போது, 28 மாநிலங்களின் 691 மாவட்டங்கள் மற்றும் 5 யூனியன் பிரதேசங்கள் இத்திட்டத்தின் கீழ் உள்ளன. இத்திட்டத்தின் கீழ், பல்வேறு விரிவாக்க நடவடிக்கைகள் மூலம் விவசாயிகளுக்கு வேளாண்மை மற்றும் அதைச் சார்ந்த பல்வேறு துறைகளில் சமீபத்திய வேளாண் தொழில்நுட்பங்கள் மற்றும் நல்ல விவசாய நடைமுறைகள் கிடைக்க மாநில அரசுகள் எடுக்கும் முயற்சிகளை ஆதரிக்கும் நோக்கத்துடன் மாநில அரசுகளுக்கு மானியங்கள் வழங்கப்படுகின்றன.
விவசாயிகள் பயிற்சி, விளக்க நிகழ்ச்சிகள், அனுபவ பயணங்கள், விவசாயிகள் திருவிழாக்கள், விவசாயிகள் குழுக்களை அணிதிரட்டுதல் மற்றும் பண்ணை பள்ளிகளை ஒழுங்கமைத்தல் போன்ற மாநில அரசுகளின் நடவடிக்கைகளுக்கு இத்திட்டத்தின் கீழ் ஆதரவளிக்கப்படுகிறது.
திறன் பயிற்சி, கிராமப்புற இளைஞர்களுக்கான திறன் பயிற்சி, கிரிஷி விக்யான் கேந்திரங்கள் ஆகியவையும் வேளாண் துறையின் மேம்பாட்டுக்காக செயல்படுத்தப்படுகின்றன.
கடந்த ஐந்து ஆண்டுகளில் அதாவது 2016-17 முதல் 2020-21 வரை, விரிவாக்க நடவடிக்கைகளை மேற்கொள்ள ஆத்மா திட்டத்தின் கீழ் மாநிலங்கள்/யூனியன் பிரதேசங்களுக்கு ரூ 2795.68 கோடி விடுவிக்கப்பட்டது. மொத்தம் 2,10,59,707 விவசாயிகள் பல்வேறு விரிவாக்க நடவடிக்கைகள் மூலம் பயனடைந்துள்ளனர், இதில் 53,11,274 பேர் பெண்கள் ஆவர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1783880
சாலைப் போக்குவரத்து மற்றும் நெடுஞ்சாலைத்துறை அமைச்சகம்
திரவ பிராணவாயுவின் போக்குவரத்தை மேம்படுத்துவதற்காக ஓட்டுநர்களுக்கு உரிய திறன் பயிற்சி: மாநில/ யூனியன் பிரதேசங்களுக்கு மத்திய சாலை போக்குவரத்து அமைச்சகம் உத்தரவு
தற்போதைய கொவிட்- 19 பெருந்தொற்றின்போது திரவ பிராணவாயுவை நாட்டின் பல்வேறு பகுதிகளுக்கு விரைவாகவும், சீராகவும் எடுத்துச்செல்வதற்கு அதிக முக்கியத்துவம் வழங்கப்பட்டு வருகிறது. இதையடுத்து, மத்திய மோட்டார் வாகன விதிகள் 1989-இன் படி பயிற்சி அளிக்கப்பட்ட மற்றும் ‘அபாயகரமான பொருட்களை' ஏற்றிச் செல்லும் உரிமம் உடைய ஓட்டுநர்கள் மட்டுமே பிராணவாயு வாகனங்களை இயக்குவதற்கு அனுமதிக்கப்படுவதாக மத்திய சாலை போக்குவரத்து மற்றும் நெடுஞ்சாலைகள் அமைச்சகம் தெளிவுபடுத்தியுள்ளது. எனவே பயிற்சி பெற்ற வாகன ஓட்டுநர்களின் தேவை வெகுவாக அதிகரித்துள்ளது.
இது தொடர்பாக, உடனடியாக பயிற்சி அளிக்கப்பட்ட 500 வாகன ஓட்டுநர்களை தயார் செய்யுமாறும், அடுத்த இரண்டு மாதங்களில் ஓட்டுநர்களின் எண்ணிக்கையை 2500 ஆக அதிகரிக்குமாறும் மத்திய சாலை போக்குவரத்து அமைச்சகம், மாநிலங்களுக்கும் யூனியன் பிரதேசங்களுக்கும் அறிவுறுத்தியுள்ளது.
கூடுதல் ஓட்டுநர்களை பணியில் அமர்த்துவது தொடர்பாக தெரிவிக்கப்பட்டுள்ள கருத்துக்கள் பின்வருமாறு:
• குறைந்த கால பயிற்சித் திட்டத்தின் வாயிலாக அபாயகரமான ரசாயனங்கள் மற்றும் மருத்துவ பிராணவாயுவைக் கையாள்வது தொடர்பாக ஓட்டுநர்களுக்கு விரைவாக திறன் பயிற்சி அளிப்பது.
• கனரக வாகன ஓட்டுநர் உரிமம் பெற்ற திறன்வாய்ந்த ஓட்டுநர்களுக்கு அபாயகரமான ரசாயனங்கள் மற்றும் திரவ மருத்துவ பிராணவாயுவை கையாள்வது தொடர்பாக குறுகியகால  பயிற்சி அளிப்பது.
தளவாடங்கள் துறை திறன் கவுன்சில், இந்திய ரசாயன கவுன்சில், தேசிய திறன் மேம்பாட்டுக் கழகம் மற்றும் மருத்துவ பிராணவாயு உற்பத்தியாளர்கள் ஆகியோரது உதவியுடன் இதுபோன்ற பயிற்சி முறைகள் வகுக்கப்பட்டுள்ளன.
இதுபோன்ற பயிற்சி திட்டங்களில் பங்கு பெறுவதற்காக கனரக வாகனங்கள்/ அபாயகரமான ரசாயனங்களை ஏற்றிச்செல்லும் உரிமம் பெற்ற சில உள்ளூர் ஓட்டுநர்களை பரிந்துரை செய்யுமாறு மாநிலங்களும், யூனியன் பிரதேசங்களும் கேட்டுக் கொள்ளப்பட்டுள்ளன.
திறன் பயிற்சி அளிக்கப்பட்ட ஓட்டுநர்களின் பட்டியல் மின்னணு தளத்தில் இடம்பெறுவதுடன், கிரையோஜெனிக் திரவ மருத்துவ பிராணவாயு டேங்கர்களை ஏற்றிச் செல்லவும் இந்தப் பயிற்சி பெற்ற ஓட்டுநர்களின் சேவை பயன்படுத்தப்படும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1720829
குடியரசுத் தலைவர் செயலகம்
டாக்டர் சங்கர் தயாள் சர்மாவின் பிறந்தநாளை முன்னிட்டு குடியரசுத் தலைவர் மரியாதை
டாக்டர் சங்கர் தயாள் சர்மாவின் பிறந்தநாளை முன்னிட்டு, குடியரசுத் தலைவர் திரு ராம் நாத் கோவிந்த், இன்று  குடியரசுத் தலைவர் மாளிகையில் அவருக்கு மரியாதை செலுத்தினார். டாக்டர் சங்கர் தயாள் சர்மாவின் உருவப்படத்திற்கு குடியரசுத் தலைவர் மற்றும் குடியரசுத் தலைவர் மாளிகையின் அலுவலர்கள் மலர் தூவி மரியாதை செலுத்தினார்கள்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1747305
சுற்றுச்சூழல் மற்றும் வனத்துறை அமைச்சகம்
இந்தியாவிற்கு பெருமை; அரசால் பரிந்துரைக்கப்பட்ட 8 கடற்கரைகளுக்கும் சர்வதேச ப்ளூ ஃபிளாக் சான்றிதழ்: திரு பிரகாஷ் ஜவடேகர்
இந்தியாவின் ஐந்து மாநிலங்கள் மற்றும் இரண்டு யூனியன் பிரதேசங்களிலுள்ள மொத்தம் எட்டு கடற்கரைகளுக்கு சர்வதேச ப்ளூ ஃபிளாக் என்று அழைக்கப்படும் நீலக் கொடி சான்றிதழ் வழங்கப்பட்டுள்ளது.
குஜராத்தின் ஷிவ்ராஜ்புர், டையுவின் கோக்லா, கர்நாடகாவின் கசர்கோட் மற்றும் படுபித்ரி, கேரளாவின் கப்பட், ஆந்திரப் பிரதேசத்தின் ருஷிகொண்டா, ஒடிஷாவின் கோல்டன்  மற்றும் அந்தமான் மற்றும் நிக்கோபார் தீவுகளின் ராதா நகர் ஆகிய கடற்கரைகளுக்கு இந்தச் சான்றிதழ் வழங்கப்பட்டுள்ளது.
கடற்கரைப் பகுதிகளில் மாசுக் கட்டுப்பாட்டைச் சிறப்பாகச் செயல்படுத்தியதற்காக 'சர்வதேச சிறந்த வழிமுறைகள்' பிரிவில் இந்தியாவுக்கு மூன்றாவது பரிசும் அறிவிக்கப்பட்டுள்ளது.
இதுகுறித்து மத்திய சுற்றுச்சூழல் மற்றும் வனத்துறை அமைச்சர் திரு பிரகாஷ் ஜவடேகர் தனது ட்விட்டர் செய்தியில், மற்ற எந்த நாடுகளுக்கும் கிடைத்திறாத வகையில், ஒரே முயற்சியில் 8 கடற்கரைகளுக்கு சர்வதேச விருது கிடைத்திருப்பது இந்தியாவிற்கு பெருமை தந்திருப்பதாகக் குறிப்பிட்டுள்ளார். மேலும், இது இந்தியாவின் பாதுகாப்பு மற்றும் நீடித்த மேலாண்மைக்குக் கிடைத்த சர்வதேச அங்கீகாரம் என்றும் அவர் தெரிவித்துள்ளார்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்: https://pib.gov.in/PressReleasePage.aspx?PRID=1663535----
----
(
பிரதமர் அலுவலகம்
பிரதமரின் சிங்கப்பூர் பயணத்தின் போது இந்தியாவுக்கும் சிங்கப்பூருக்கும் இடையே கையெழுத்தான புரிந்துணர்வு ஒப்பந்தங்களின் பட்டியல்
- விரிவான பொருளாதார ஒத்துழைப்பு உடன்பாட்டின்  2-வது ஆய்வுக்குப் பின் வெளியிடப்பட்ட கூட்டறிக்கை
- செவிலியர் பணி தொடர்பான பரஸ்பர அங்கீகார ஒப்பந்தம்
- கடற்படையின் கப்பல்கள், நீர்மூழ்கிக் கப்பல்கள், கடற்படை விமானங்கள்  ஆகியவற்றின் பயணத்தின் போது, பரஸ்பர ஒருங்கிணைப்பு, போக்குவரத்து, சேவைகள், ஆதரவு ஆகியவை குறித்த இந்திய கப்பற்படைக்கும், சிங்கப்பூர் குடியரசின் கப்பற்படைக்கும் இடையிலான அமலாக்க ஒப்பந்தம்.
- கணினி பாதுகாப்புக் குறித்து மத்திய மின்னணுவியல் மற்றும் தகவல் தொழில்நுட்ப அமைச்சகத்தின் இந்திய கணினி அவசரகால நடவடிக்கை குழுவுக்கும், சிங்கப்பூர் குடியரசின் கணினி பாதுகாப்பு முகமையான சிங்கப்பூர் கணினி அவசரகால நடவடிக்கை குழுவுக்கும் இடையேயான புரிந்துணர்வு ஒப்பந்தத்தின் விரிவாக்கம்.
- இந்தியாவின் போதைப் பொருள் கட்டுப்பாட்டு நிறுவனம் மற்றும் சிங்கப்பூரின் மத்திய போதைப் பொருள் நிறுவனம் ஆகியவற்றுக்கு இடையே போதை மருந்துகள், மனஎழுச்சியைத் தூண்டும் பொருட்கள் போன்றவற்றின் சட்டவிரோத கடத்தல் தடுப்பு ஒத்துழைப்புக்கான புரிந்துணர்வு ஒப்பந்தம்.
- பணியாளர் மேலாண்மை மற்றும் பொது நிர்வாகத்துறையில், இந்தியாவின் பணியாளர், பொது மக்கள் குறைதீர்ப்பு, ஓய்வூதிய அமைச்சகம் மற்றும் சிங்கப்பூரின் பொதுச் சேவைப் பிரிவு ஆகியவற்றுக்கு இடையேயான புரிந்துணர்வு ஒப்பந்தம்.
- இந்தியாவுக்கும் சிங்கப்பூருக்கும் இடையே நிதித் தொழில்நுட்பம் குறித்த கூட்டுப்பணிக்குழு அமைப்பதற்கு இந்தியாவின் பொருளாதார விவகாரங்கள் துறைக்கும் சிங்கப்பூரின் பண ஆணையத்திற்கும் இடையே புரிந்துணர்வு ஒப்பந்தம்.
- திட்டமிடல் துறையில் ஒத்துழைப்பு பற்றி நிதி ஆயோக்கிற்கும், சிங்கப்பூர் ஒத்துழைப்பு அமைப்புக்கும் இடையேயான புரிந்துணர்வு ஒப்பந்தம்.
-----
(Visitor Counter : 106
சிறப்பு சேவைகள் மற்றும் கட்டுரைகள்
தேசிய கைத்தறி தினத்தை ஆகஸ்ட் 7 அன்று தேசம் கொண்டாடுகிறது
கைத்தறித் துறை என்பது நமது நாட்டின் வளமான பலவகை கலாச்சார பாரம்பரியங்களின் அடையாளமாகத் திகழ்கிறது.
நமது நாட்டின் ஊரகப்பகுதிகளிலும், சிறு நகரங்களிலும் வாழ்வாதாரத்திற்கு முக்கியமானதாக கைத்தறி உள்ளது. நெசவாளர்கள் மற்றும் நெசவு சார்ந்த தொழிலாளர்களில் 70 சதவீதத்திற்கும் அதிகமானோர் பெண்களாக இருப்பதால், பெண்களுக்கு அதிகாரம் அளிப்பதில் இந்தத் துறை நேரடி தொடர்பைக் கொண்டுள்ளது.
இயற்கையை மையமாகக்கொண்ட இந்தத் துறை, உற்பத்தி நடைமுறையில் சூழலுக்கு உகந்தது; குறைந்தபட்ச மூலதனமும் மின்சாரமும் தேவைப்படுவது; ஆடை அலங்கார போக்குகளில் மாற்றங்களை எதிர்கொள்வதில் புதிய கண்டுபிடிப்புக்கு நெகிழ்ச்சித் தன்மையை கொண்டிருப்பது; விரைந்து மாற்றம் விரும்பும் வாடிக்கையாளர்களால் தெரிவு செய்யப்படுவது.
1905 ஆம் ஆண்டு ஆகஸ்ட் 7 அன்று சுதேசி இயக்கம் தொடங்கப்பட்டது. இது உள்ளூர் தொழில்களை குறிப்பாக கைத்தறி நெசவாளர்களை ஊக்கப்படுத்தியது.
இதையடுத்து, ஒவ்வொரு ஆண்டும் ஆகஸ்ட் 7 அன்று தேசிய கைத்தறி தினம் கொண்டாடுவது என 2015-ல் மத்திய அரசு முடிவு செய்தது. முதலாவது தேசிய கைத்தறி தினம் பிரதமர் நரேந்திர மோடியால் 2015 ஆகஸ்ட் 7 அன்று சென்னையில் தொடங்கப்பட்டது.
இந்நாளில் நாம் கைத்தறி நெசவு செய்யும் சமூகத்தை கௌரவப்படுத்துகிறோம். மேலும், நாட்டின் சமூகப் பொருளாதார வளர்ச்சியில் இந்தத் துறையின் பங்களிப்பை பறைசாற்றுகிறோம். நமது கைத்தறி பாரம்பரியத்தை பாதுகாக்கவும், கைத்தறி நெசவாளர்கள் மற்றும் தொழிலாளர்களுக்கு அதிகபட்ச வாய்ப்புகளுடன் அதிகாரம் அளிக்க நாம் மீண்டும் உறுதியேற்கிறோம்.
நமது கைத்தறி நெசவாளர்கள் மற்றும் தொழிலாளர்களை பொருளாதார ரீதியில் வலுப்படுத்துவதன் மூலம் கைத்தறியின் நீடித்த வளர்ச்சியை உறுதி செய்யவும் அவர்களின் நேர்த்தியான கைத்திற பெருமையை நிலைநிறுத்தவும் அரசு முயற்சி மேற்கொண்டுள்ளது.